Renovació del telecontrol de la subestació de Xirgu

INFRAESTRUCTURES GIRONA - 9 febrer 2016 2.00 h REDACCIÓ - GIRONA

La companyia Endesa ha enllestit recentment les tasques de renovació del sistema de telecontrol de la subestació de Xirgu, a Girona, segons ha informat l'empresa elèctrica, que afirma que el canvi millora la qualitat del subministrament elèctric a més de 41.000 clients repartits entre 16 municipis del Gironès, la Selva i el Baix Empordà.

Segons explica Endesa, el nou equipament consta d'un seguit d'elements d'actuació remota i d'un sistema de comunicació, des dels quals es pot maniobrar a distància des del centre de control d'Endesa a Barcelona. Això permet evitar la necessitat de desplaçar equips sobre el terreny en cas d'incidències. S'estalvia, així, temps en la localització d'avaries i s'accelera la resolució.

Endesa destaca que el nou equipament és de nova tecnologia i, a diferència de l'anterior, funciona amb fibra òptica, fet que el fa “més eficient i maniobrable”, ja que simplifica les connexions entre els diferents dispositius. A més, també subratlla que és un sistema més segur i resistent que l'anterior.

Els 16 municipis beneficiats pel canvi són: Aiguaviva, Bescanó, Campllong, Cassà, Fornells, Girona, Llambilles, Quart, Salt, Sant Gregori, Sarrià de Ter i Vilablareix, del Gironès; Brunyola, Riudellots i Vilobí, de la Selva, i Cruïlles, Montells i Sant Sadurní, del Baix Empordà.

Publicat a: [El Punt Avui. Comarques Gironines](http://www.elpuntavui.cat/edicio/el-punt-avui/29-comarques-gironines/2016/02/09.html?pagina=10)09-02-2016Pàgina 10

Font del document: http://www.elpuntavui.cat/territori/article/12-infraestructures/939834-renovacio-del-telecontrol-de-la-subestacio-de-xirgu.html